Ix-xorti ta' ġnus oħra Ħażin għalihom dawk li f'Sijon għandhom moħħhom mistrieħ, dawk li qalbhom qawwija fil-muntanja tas-Samarija, il-kbarat tal-ewwel fost il-ġnus, li għandhom jiġu n-nies ta' Iżrael. Għaddu għal Kalni u taraw , morru minn hemm għal Ħamat il-kbira, u inżlu lejn Gatt tal-Filistin. Jaqaw intom aħjar minn dawn is-saltniet? Jonkella usa' minn tagħhom il-fruntieri tagħkom? Mingħalihom 'il bogħod jum il-ħsara, waqt li qegħdin iqarrbu l-ħakma tal-vjolenza. Fuq sodod tal-avorju mimduda, jitmattru fuq il-friex; u ħrief il-merħla jieklu, għoġiela mill-istalla; mal-arpa jqabblu l-għana, bħal David strumenti jivvintaw. L-inbid ilegilguh minn bwieqi kbar, u bl-ifjen żjut jindilku, bla xejn ma jsewdu qalbhom għall-qerda ta' Ġużeppi. Għalhekk ikunu l-ewwel fost dawk li jittieħdu fl-eżilju, u tintemm imbagħad l-għajta tal-imhejmin. Ħalef il-Mulej bih innifsu, oraklu tal-Mulej tal-eżerċti: "Nistmerr jien il-kburija ta' Ġakobb, nobgħod il-fortizzi tiegħu. Għalhekk il-belt se nitlaqha b'kulma fiha." Għad jiġri li jekk f'dar waħda jifdal għaxra min-nies ħajjin, dawn ukoll imutu. U meta qarib ta' xi ħadd mejjet, dak li jaħarqu, jiġbru biex iġorr għadmu 'l barra mid-dar, u jgħid lil min ikun ġewwa fid-dar: 'Hemm xi ħadd ieħor miegħek?' u dak iwieġbu: 'Le', jgħidlu: 'Iskot, għax m'għandniex insemmu isem il-Mulej.' Għaliex, ara, il-Mulej jikkmanda, u jaħbat għad-dar il-kbira u jagħmilha frak, u d-dar iż-żgħira laqx. Jaqaw iż-żwiemel jiġru fuq il-blat? Jaqaw jaħartu l-baħar bil-baqar? Intom biddiltu l-ġustizzja f'velenu, u f'imrar il-frott tal-ġustizzja. Intom li fraħtu b'Lo-debar , intom li għedtu: "Jaqaw mhux b'ħilitna li rbaħna Karnajm?" "Arawni: Jien inqajjem kontrikom, dar Iżrael, ġens u jgħakksukom mill-mogħdija ta' Ħamat sal-wied tal-Għaraba," oraklu tal-Mulej, Alla tal-eżerċti.